**Eesti kiire hinnakasvu peamistest põhjustest**

*Urmas Varblane, akadeemik, Tartu ülikooli professor*

Eelmisest sügisest muutus hindade kiire kasv keskseks kõneaineks, kuid miks on Eesti hinnakasvu poolest Euroopa Liidu riikide hulgas esirinnas koos Leedu ja Lätiga?

Hinnakasvu välistest teguritest on olnud palju juttu – keskpankade rahatrükk, nõudluse tugev taastumine koroonakriisist väljumisel, ummistused tarneahelates ja sõda Ukrainas, mis on löönud segamini energiaturu.

Toon välja veel mõned tegurid, mis selgitavad Eesti kiiremat hindade kasvu võrreldes euroala teiste riikidega. Analüütikud on peamiste põhjustena välja toonud meie majanduse avatust, energia ja toidukulude suuremat osakaalu ostukorvis võrreldes euroala keskmisega, kõrge hinnatasemega naaberriike ja mitmeid muid põhjusi. Kuid alustegur on olnud Eesti majanduse konvergentsiprotsess – lahti seletatuna ühtlustumisprotsess, mille käigus oleme vähendanud enda mahajäämust teistest Euroopa riikidest. Selle käigus on meie tulutase pidevalt lähenenud euroala keskmisele.

Kui 2012. aastal oli meie sisemajanduse kogutoodang ostuvõimet arvestades ühe inimese kohta 74 protsenti euroala keskmisest, siis mullu ulatus see juba 87 protsendini. Sellel ajavahemikul jõudsime tulutasemelt ette näiteks Portugalist ja Hispaaniast. Meie ostuvõime muutust iseloomustab hästi reaalpalga kasv, mille saame lahutades palgakasvust maha hinnatõusu. Ajavahemikul 2012–2021 on Eestis keskmine reaalpalk kasvanud 55 protsenti. Ostuvõime pidev kasv läbi kümnendi on võimaldanud kaupade ja teenuste hindu tõsta rohkem kui euroalal keskmiselt.

Veel Eesti kiire hinnakasvu põhjuseid. Meie majandus on väike ja väga avatud maailmamajandusele. Rahvas on väga turu-usku ja seetõttu eelistanud võimalusel turukeskseid lahendusi – näiteks kodulaenude võtmisel või elektrienergia kasutamise pakettide valikul. See on andud meile suurt majanduslikku võitu läbi terve kümnendi. Samas tegi taoline käitumismall Eesti hinnataseme väga kiiresti reageerivaks igasugustele muutustele.

Paradoksaalselt on veel üheks hinnakasvu põhjuseks Eesti ettevõtluse väga hea hakkamasaamine koroonakriisis. Valitsuse majanduspoliitika suutis palgatoetuse meetme abil ära hoida paljude ettevõtete raskustesse sattumise ja inimeste töötuks jäämise. Mis omakorda andis võimaluse juba 2020. aasta teisest poolest majanduse kiireks taastumiseks.

Võrreldes majanduse taastumist 2021. aasta viimases kvartalis 2019. aasta viimase kvartaliga kõigi Euroopa Liidu riikide lõikes, jäi Eesti teisele kohale. Seetõttu jäi meie tööpuuduse kasv väga tagasihoidlikuks ja enamiku inimeste ostuvõime säilis. Lisaks säästsid Eesti elanikud koroonakriisi ajal raha, mida ei saanud kulutada erinevatele teenustele. Näiteks toimumata välisreiside tõttu jäi Eesti Panga hinnangul kasutamata ligikaudu miljard eurot. Turule lisandus teise samba pensionireformi tulemusena 1,3 miljardit eurot. Märkimisväärset hulka raha hakati kulutama näiteks lennujaamades, ettemüüdud kinnisvaraarendusi soetades või toidukulleri teenustele. Kuid kõrged elektrihinnad ja üldine hinnatõus sundisid inimesi sel suvel kohanduma.

Inflatsiooni mõõdukatesse raamidesse surumine on võimalik vaid erinevate tegijate ühistegevusena. Keskpangad tõstavad järk-järgult intressimäärasid, et vähendada rahapakkumist. Kuna hinnatõusu keskmes on energiahindade ülikiire kasv, on intresside tõstmise mõju piiratud. Kiirema toimega oleks Euroopa Komisjoni otsus seada süsinikuheitmete kvoodihinnale teatud ajaks piir. Energiakokkuhoiu kampaaniad paljudes Euroopa riikides on abiks ja ka meie peaks selles suunas kiiresti tegutsema.

Eesti valitsus on astunud samme, mis aitavad vähendada majapidamiste energiakulutusi. Rida samme on veel rakendamisel. Praeguste teadmiste põhjal kasvab ka vanaduspension järgmisel kevadel märkimisväärselt. Kiire hinnakasvu ajastutel toimub majandustes alati struktuurseid muutusi.

Just ettevõtlussektori suutlikkus energiakriisiga toime tulla ja kiire palgakasvu oludes konkurentsivõime säilitada määrab ära meie riigi edasise arengu. Eesti majanduspoliitika eesmärk on säilitada meie ettevõtluse tegutsemistingimused võimalikult samaväärsetena kui konkurentidel.

Loodetavasti saavad Eesti ettevõtjad keerulisel eeloleval talvel rahuldavalt hakkama, säilitades konkurentsivõime. Valitsuse ülesanne on käivitada eurorahade abil kavandatud investeeringud. Kindlasti ei tohi venitada kriitiliste otsusega nagu näiteks maagaasi asendamine põlevkiviõliga, et energiakulusid alla tuua.